Polar Electron brändi- ja viestintäpäällikkö Marjo Piirto ja tuotehallintapäällikö Marco Suvilaakso pitävät yhtiön menestyksen salaisuutena insinööriosaamisen ohella syvällistä liikuntaan liittyvää tietoa ja tuotteiden käytön helppoutta.

Polar Electron brändi- ja viestintäpäällikkö Marjo Piirto ja tuotehallintapäällikö Marco Suvilaakso pitävät yhtiön menestyksen salaisuutena insinööriosaamisen ohella syvällistä liikuntaan liittyvää tietoa ja tuotteiden käytön helppoutta. Timo Sipola / Yle

Sykemittauksen pioneerifirma Polar Electro on muuntautunut laitevalmistajasta kokonaisvaltaista palvelupakettia ja laitteita tarjoavaksi softataloksi. Yhtiö on voimakkaassa kasvussa ja on kasvattanut työntekijämääräänsä sekä Kempeleen pääkonttorillaan että maailmanlaajuisesti.

Maailman ensimmäisen langattoman sykemittarin vuonna 1977 esitellyt Polar Electro eli tuttavallisemmin Polar elää uutta kasvun aikaa. Yhtiö on jo useamman vuoden ajan palkannut lisää väkeä ja sen pääkonttorin tilat Professorintiellä Kempeleessä ovat käyneet pieniksi. Polar on laajentunut myös lähellä Oulun lentokenttää sijaitsevaan Aeroportiin ja saanut uuden parkkipaikan.

Yhtiön palveluksessa on maailmanlaajuisesti lähes 1 500 ihmistä. Heistä 400 työskentelee Kempeleessä. Viitisenkymmentä on tullut töihin Kempeleeseen viimeisen runsaan vuoden aikana. Viiden vuoden takaiseen tilanteeseen verrattuna väkeä on Kempeleessä nyt yli sata enemmän.

– Tänne tulee koko ajan uusia ihmisiä. Me kasvamme sekä Suomessa että maailmalla. Tarvitaan lisää väkeä tekemään palveluja, tuotteita ja mobiilisovelluksia monenlaisiin tarpeisiin, kertoo brändi- ja viestintäpäällikkö Marjo Piirto.

Uusilla urilla

Polar on muuntautunut markkinoiden ja kilpailun kehittymisen myötä huippu-urheilijoiden

Ihmiset ovat kiinnostuneet omasta hyvinvoinnistaan, ravinnosta, levosta ja nukkumisesta. Tietoisuus mahdollisuudesta tukea omaa arkiaktiivisuutta on kasvanut. Marjo Piirto, brändi- ja viestintäpäällikkö

laitevalmistajasta eritasoisille liikkujille kokonaisvaltaista palvelupakettia ja laitteita tarjoavaksi taloksi.

Kohderyhmä on laajentunut kilpaurheilijoista liikuntaa aloitteleviin asiakkaisiin.

– Kolmisen vuotta sitten aktiivisuuden mittaamisesta tuli trendi. Ihmiset ovat kiinnostuneet omasta hyvinvoinnistaan, ravinnosta, levosta ja nukkumisesta. Tietoisuus mahdollisuudesta tukea omaa arkiaktiivisuutta on kasvanut.

– Pyrimme tarjoamaan ihmisille työkalun tasapainon saavuttamiseen elämän eri osa-alueiden kesken. Esimerkiksi meidän yhden applikaation avulla saa tietoa päivän kulusta, nukkumisesta, aktiivisuudesta ja treeneistä, Piirto summaa.

Laitevalmistaja mukaan appsien maailmaan

Sykemittarin kaltaisten sovellusten yleistyessä älypuhelimissa Polar ei jäänyt taivastelemaan kehitystä, vaan on mennyt mukaan myös applikaatioiden ja kännyköiden maailmaan.

Yritykseltä löytyy muun muassa älylaiteapplikaatio, joka toimii myös ilman varsinaista sykemittaria. Riittää kun on sykevyö.

– Me näimme jo varhain, että kännykkä tulee olemaan vaihtoehtoinen laite varsinaisille sykemittareille. Mutta me näimme sen mahdollisuutena. Sitä kautta kohderyhmään on tullut ihmisiä, jotka eivät aikaisemmin ole olleet kiinnostuneita hankkimaan tällaisia laitteita. He pääsivät kokeilemaan kännykän kautta, minkälaista on mitata reittiä ja matkaa tai sykelähettimen avulla jopa sykettä.

Polarin menestyksen salaisuus on yhdistelmä vankkaa insinööriosaamista ja syvällistä tietoa siitä miten eritasoinen harjoittelu ja liikunta saadaan optimaaliseksi. Marco Suvilaakso, tuotejohtaja

– Sitä kautta olemme saaneet miljoonia asiakkaita meidän ekosysteemiin kokeilemaan Polaria, kertoo Polarin tuotehallintajohtaja Marco Suvilaakso.

Sovellus on ollut käytössä muutaman vuoden.

Tuotekehitykseen kova panostus

Noin 80 prosenttia pääkonttorin työntekijöistä työskentelee tutkimuksen ja tuotekehityksen parissa. Siihen panostaminen on Marjo Piirron mukaan avain siihen, että on menestytty niin hyvin.

– Polarin menestyksen salaisuus on yhdistelmä vankkaa insinööriosaamista ja syvällistä tietoa siitä miten eritasoinen harjoittelu ja liikunta saadaan optimaaliseksi, tiivistää Marco Suvilaakso.

Yhtiö tekee yhteistyötä kuntosalien, personal trainereiden, urheiluseurojen ja koulujen kanssa. Liikkumisesta eri tavoin saadusta datasta jalostetaan ohjaavaa ja motivoivaa tietoa millä pääsee parantamaan suoritustaan.

– Esimerkiksi Polarin juoksuohjelma antaa kaikille keinot ylipäätään aloittaa juokseminen ja tukee tavoitteellista harjoittelua. Jokainen voi harjoitella sopivalla tasolla omaan kuntotasoonsa nähden. Omaa edistymistään voi seurata palvelujen kautta, sanoo Piirto.

Vienti tuo 90 prosenttia liikevaihdosta

Viennin osuus Polarin liikevaihdosta on noin 90 prosenttia. Tärkeimmät markkina-alueet ovat Pohjois-Amerikassa ja Länsi-Euroopassa.

Pitää olla aina valmis kehittymään, muuttumaan ja palvelemaan. Marco Suvilaakso, tuotejohtaja

Tuotanto on Aasiassa ja Polarin omissa käsissä. Tehtaita on Kiinassa ja Malesiassa. Esituotanto tapahtuu Kempeleessä.

– Asiakaskunta jakautuu kolmeen osaan. Omasta aktiivisuudestaan kiinnostuneet arkiliikkujat, jotka yrittävät kiireisessä elämäntilanteessaan löytää aikaa liikkumiselle. Aktiivisilla liikkujilla harjoittelu tulee ensin ja elämää yritetään tasapainottaa sen ehdoilla. Kolmas kohderyhmä ovat huippu-urheilijat, jotka rakentavat oman elämänsä urheilun ympärille, tiivistää Piirto.

Maailmassa on kymmeniä miljoonia Polarin laitteita. Aktiivisessa käytössä niistä on noin kymmenen miljoonaa.

– Viikoittain yhtiön tiedostoihin kertyy 3 - 5 miljoonaa treenitiedostoa, mutta monet ihmiset synkkaavat kertyneet suorituksensa tietokoneelle vain kerran kuukaudessa tai harvemminkin, sanoo Suvilaakso.

Ei ole mitenkään itsestään selvää, että yritys pysyy alansa kärjessä kymmeniä vuosia, niin kuin jo vuonna 1975 aloittanut ja koko alan luonut Polar on tehnyt.

Katse on pidettävä kaukana tulevaisuudessa

– Me olemme seuranneet koko ajan minne maailma on menossa. Tutkimusta ja valmistelevia toimenpiteitä on tehty riittävän ajoissa, vuosia ennen kuin ilmiöt ovat nousseet pinnalle. Toisaalta olemme kuunnelleet asiakkaita. Ei ole ikinä otettu itsestään selvänä, että bisnes vaan pyörii itsestään.

Ympäri maailmaa ihmiset heräävät yhä enemmän huolehtimaan itsestään proaktiivisesti eli pyrkien itse vaikuttamaan omaan tulevaisuutensa. Marco Suvilaakso, tuotejohtaja

– Pitää olla aina valmis kehittymään, muuttumaan ja palvelemaan, pohtii Suvilaakso.

Jatkuvasta mittaamisesta eli 24/7 -ajattelusta on tullut Polarille keskeinen ohjenuora.

– Ennen mittaaminen tapahtui nimenomaan suorituksen aikana, mutta nyt voidaan ottaa huomioon kokonaisuus. Esimerkiksi unen laatu vaikuttaa tosi paljon suorituskykyyn ja palautumiseen. Yön kulkuun voi siitä saadun datan jälkeen vaikuttaa esimerkiksi iltatoimilla ja unirytmin muutoksilla.

– Paremmin nukutun yön jälkeen on parempi päivä, Suvilaakso sanoo.

Hän näkee alalla vielä paljon kasvun näkymiä.

– Ympäri maailmaa ihmiset heräävät yhä enemmän huolehtimaan itsestään proaktiivisesti eli pyrkien itse vaikuttamaan omaan tulevaisuutensa. Näin voidaan myös laskea terveydenhoitokustannuksia. Näen tässä paljon potentiaalia, arvioi Suvilaakso.

Insinööriajattelusta asiakaskeskeiseen ajatteluun

Polarilla ei ole ajateltu kompastua ainakaan insinööriajatteluun. Softataloksi muuntautuneen yrityksen ajattelun keskiössä on asiakas, hänen tarpeensa ja mieltymyksensä.

– Suunnittelijoiden pitää tuntea asiakas ja hänen tarpeensa eri osa-alueilla. Aikaisemmin keskityttiin enemmän laitelähtöisiin ominaisuuksiin. Nyt ollaan tekemisissä kokonaisvaltaisen palvelun kanssa. Koko ekosysteemin pitää tukea asiakkaan tavoitteita, sanoo elektroniikkasuunnittelun tiimimanageri Juha Sorvala.

Ihan helppo tällainen ajattelun muutos ei välttämättä ole insinööreille ollut.

Suunnittelijoiden pitää tuntea asiakas ja hänen tarpeensa eri osa-alueilla. Juha Sorvala, tiimimanageri

– Enemmän on joutunut perehtymään asiakkaan ajatusmalleihin ja sitä kautta parantamaan omaa toimintaansa, erilaisten toimintojen ja palvelujen muotoilua. Kyllä siinä kieltämättä on joutunut itseään kehittämään, naurahtaa Sorvala.

Nopeaa kasvua

Yhtiön viime vuoden talouslukuja ei ole vielä julkaistu, mutta Polar Electro konsernin kasvu oli edellisellä tilikaudella nopeaa. Kasvua edelliseen vuoteen kirjattiin 46,9 miljoonaa euroa eli reilut 30 prosenttia. Konsernin liikevaihto nousi 203 miljoonaan euroon, kun se edellisenä vuonna oli 156 miljoonaa euroa.

Myös konsernin tulos kasvoi voimakkaasti. Nettotulos nousi 17.5 miljoonaan euroon, jossa kasvua edelliseen vuoteen oli 17,4 miljoonaa. Edellisenä vuonna konsernin tulos oli 149 tuhatta euroa.

Liikevaihdon voimakas kasvu ajoittuu samaan aikaan, kaksi ja puoli vuotta sitten, tapahtuneen yhtiön koko tuoteportfolion uudistamisen ja Flow-ekosysteemin ensimmäisen laitteen, Loop-aktiivisuusrakennekkeen lanseeraamisen kanssa.

–Tuohon aikaan oli aktiivisuusmittaus- ja hyvinvointibuumi puhjennut kuumimmilleen. Loop oli meidän vastaus massamarkkinoiden kovaan kysyntään, joten myös markkinapotentiaali kasvoi hurjasti noihin aikoihin, toteaa Piirto.

Valtaosa Polarin liikevaihdosta syntyy edelleen yksittäisten sykemittareiden myynnistä.